Oise-Aisne amerikai katonai temető

Az Oise-Aisne amerikai katonai temető (Oise-Aisne American Cemetery and Memorial) egy első világháborús amerikai sírkert, amely a franciaországi Fère-en-Tardenois közelében fekszik. Története A temető területén 1918 augusztusában hantoltak el elesett katonát először. A sírkert olyan területen áll, amelyet az amerikai 42. Gyalogoshadosztály szabadított fel az előző hónapban. Területét Franciaország az Amerikai Egyesült Államoknak adományozta az első világháború befejezése után. A sírkertet hivatalosan 1922-ben alapították, tervezője George Gibbs jr. volt. Az amerikai háborús emlékműveket felügyelő bizottság (American Battle Monuments Commission) kezeli. A temetőben 6012 amerikai katona nyugszik, legtöbbjük 1918-ban a környéken, a második marne-i csatában esett el. A hősi halottak közül 567-et nem sikerült azonosítani. 1919-ben az amerikai kormány három választási lehetőséget kínált fel a nyugati fronton elesett katonák családjánakː hazaszállítják a hősi halott maradványait; ha friss bevándorló volt, akkor származási helyén temetik el; katonai temetőben hantolják el Európában. Amikor eldőlt, hogy kik maradnak Európában, az amerikai kormány létrehozta az Oise-Aisne-i és a hozzá hasonló sírkerteket. 1930 és 1933 között a kormány gyászoló anyák és özvegyek európai útját finanszírozta, hogy felkereshessék szerettük nyughelyét. A sírkert csaknem 148 ezer négyzetméteres. A bejárattól szelíd emelkedő nyúlik a temető túlsó oldala felé, ahol egy kápolna áll. A temetőt négy parcellára osztják a széles, fákkal szegélyezett utak és a rózsaágyások, találkozásuknál egy kör alakú teret alakítottak ki, amelynek közepén zászlórúd áll. A kápolna A kápolna 1926 és 1930 között épült. Az emelkedő tetején áll, Ralph Adams Cram amerikai építész tervezte, rózsaszín és szürke homokkőből épült. A két szélső épületet félkörívben álló oszlopsor köti össze. A falakra 241 eltűnt hősi halott nevét vésték. Az E parcella A temetőtől nagyjából száz méterre található egy elkülönített, sövénnyel körbevett kicsi sírkert, amelyet E parcellának neveznek. A név abból ered, hogy a nagy temetőben négy – A, B, C, D – parcella van. Ebben a sírkertben olyan amerikai katonák nyugszanak, akiket a második világháború alatt vagy közvetlenül utána köztörvényes bűncselekményért (például gyilkosságért, nemi erőszakért) kivégeztek. Áldozataik közül 26 a bajtársuk volt, őket megölték. Rajtuk kívül 71 brit, francia, német, olasz, lengyel és algériai civilt gyilkoltak és/vagy erőszakoltak meg. Több katonát eredetileg kivégzése helyén temettek el, és csak 1949-ben vitték a mostani területre, amikor elhatározták a szégyen parcella létrehozását. Azóta két halottat exhumáltak, és vittek az Egyesült Államokba. Egyikük Alex F. Miranda közlegény volt, akit 1990-ben szállítottak haza, a másik pedig Eddie Slovik közlegény, az egyetlen amerikai katona, aki dezertálásért végeztek ki a második világháborúban. Őt 1987-ben szállították az Államokba, Ronald Reagan utasítására. Jegyzetek Források ↑ WW1 Cemeteries: Oise-Aisne American Cemetery. WW1 Cemeteries.com. Hozzáférés: 2021. december 11.. ↑ Cyark: Oise-Aisne American Cemetery. Cyark. Hozzáférés: 2021. december 11.. ↑ C20 Society: France: Oise-Aisne American Cemetery. Twentieth Century Society. Hozzáférés: 2021. december 11.. ↑ HistoryHit: France: Oise-Aisne American Cemetery. HistoryHit. Hozzáférés: 2021. december 11.. ↑ John Carbone: John Carbone. Plot E. Order of the Good Death. Hozzáférés: 2021. december 11.. ↑ Atlas Obscura: Oise-Aisne American Cemetery, Plot E. Atlas Obscura. Hozzáférés: 2021. december 11.. ↑ War History Online: Oise-Aisne American Cemetery Plot E – Where The Dishonorable Dead from WWII are Buried. War History Online. Hozzáférés: 2021. december 11..